**Tlačová správa**

**POZNÁME PÄŤ NAJTRANSPARENTNEJŠÍCH SPOLOČNOSTÍ NA SLOVENSKU**

**Bratislava, 27. 10. 2015** – **Päť najotvorenejších slovenských spoločností si v utorok 27. 10. 2015, na slávnostnej recepcii v predvečer výročnej konferencie Slovenskej asociácie podnikových finančníkov v Hoteli Carlton, prevzalo už po štvrtýkrát prestížne Ocenenie CECGA.   
Toto ocenenie každoročne udeľuje Slovenská asociácia správy a riadenia spoločnosti – CECGA   
za otvorenosť a transparentnosť informácií, ktoré jednotlivé spoločnosti zverejnili vo svojich výročných správach za predchádzajúci rok.**

Spoločnosť CECGA každý rok oceňuje najotvorenejšie spoločnosti z pohľadu rozsahu, kvality   
a dostupnosti informácií o správe a riadení pre investorov a akcionárov. Asociácia tak chce týmto vyzdvihnúť spoločnosti, ktoré príkladne pristúpili k plneniu tejto informačnej povinnosti a inšpirovať ďalšie spoločnosti k zvýšeniu úrovne transparentnosti.

Ocenenie je udeľované na základe podrobného prieskumu zameraného na spoločnosti, ktorých cenné papiere sú registrované a obchodované na Burze cenných papierov v Bratislave a.s. Celkový počet sledovaných spoločností za obdobie 2014 bol 66 a ocenených bolo nakoniec päť v troch jednotlivých kategóriách (banky, poisťovne, podniky). Za rok 2014 si Ocenenie CECGA prevzali predstavitelia spoločností **OTP Banka Slovensko, a. s., UNION poisťovňa, a. s., SLOVNAFT, a. s., Tatry Mountain Resorts, a. s. a Kúpele Dudince, a. s.**

V záujme zvyšovania kvality reportingu spoločností v oblasti Corporate Governance boli v tomto roku kritériá prieskumu rozšírené o ďalšie tri – rotácia audítora alebo audítorského partnera, nezávislosť členov dozornej rady a rodovú rozmanitosť. Prieskum poukázal na niekoľko zaujímavých skutočností. Najvýraznejšie zmeny boli zaznamenané pri hodnotení zverejňovania v Registri účtovných závierok, kde podľa tohtoročného prieskumu až 48 spoločností zaslalo výročné správy za predchádzajúci rok   
(v minulom roku to bola len jedna). Pozitívne zmeny nastali aj v náraste podielu spoločností, ktoré mali riadne vypracované vyhlásenie o správe a riadení, z pôvodných 42 % na 60 %. Spoločnosti taktiež začali vykazovať viac informácií o členoch svojich orgánov, pričom podiel týchto spoločností medziročne narástol o 2 percentuálne body. Výsledky prieskumu odhalili aj oblasti, v ktorých došlo   
k miernemu poklesu úrovne. Negatívny trend bol identifikovaný v náraste podielu spoločností, ktoré nezverejnili žiadne informácie o odmeňovaní členov ich orgánov o 15 %. Výsledky prieskumu potvrdzujú, že každoročný monitoring úrovne dodržiavania princípov Corporate Governance prispieva   
k zvyšovaniu transparentnosti a dôveryhodnosti podnikateľského prostredia na Slovensku.

**Central European Corporate Governance Association - CECGA**

Združenie CECGA zoskupuje členov predstavenstiev, dozorných rád, konateľov, manažérov a akademických pracovníkov   
na profesionálnej báze a v súlade s modernými princípmi Corporate Governance, ktorými sa riadia a rozvíjajú ich. Od svojho založenia v roku 2004 sleduje na Slovensku vývoj v oblasti správy a riadenia spoločností a podporuje prenos poznatkov z tejto oblasti do praxe. Princípy Corporate Governance boli po prvýkrát kodifikované v roku 1992 v Británii, v prostredí vyspelej trhovej ekonomiky. Neskôr, v roku 1999 Organizácia pre hospodársku spoluprácu a rozvoj (OECD) vydala OECD Princípy Corporate Governance, ktoré sa stali predlohou pre tvorbu národných kódexov jednotlivých krajín. Po aktualizácii OECD Princípov Corporate Governance v roku 2004 CECGA vydala Kódex správy a riadenia spoločností na Slovensku, ktorý upravuje vzťahy vnútri spoločnosti, ako aj s jej externým prostredím, na princípe otvorenosti, poctivosti a zodpovednosti.